Адыгэ щIалэхэращ алэрыбгъум щытепщэр
ЩIышылэм и 26 — 28-хэм Красноярск къалэм щекIуэкIащ бэнэкIэ хуитымкIэ «Иван Ярыгин» Гран-при зэхьэзэхуэ. Абы ехъулIэныгъэ ин щызыIэрагъэхьащ ди лъахэгъухэм.
Губернаторым и саугъэтыр зыхуагъэфэща Урыш Анзор
Къущхьэ Мурадин зи чэзу текIуэныгъэ
Мы гъэм тIощIрэ ебгъуанэу екIуэкI «Иван Ярыгин» Гран-при зэхьэзэхуэм дунейпсо мыхьэнэ иIэщ икIи абы къыщахь увыпIэм елъытауэ зэпеуэ инхэм щыхэткIэ зэрыбэнэну щIыкIэр яубзыху. Къапщтэмэ, Урысей Федерацэм и дежкIэ ар мэлыжьыхьым и кIэухым Каспийск щызэхэтыну Европэм и чемпионатым кIуэнухэр къыщыхахым и зы Iыхьэ нэхъыщхьэщ.
Ди жагъуэ зэрыхъущи, «Иван Ярыгин» зэхьэзэхуэм хэтыфакъым куэдкIэ дызыщыгугъа дуней псом щэнейрэ и чемпион, Олимп джэгухэм жэз медалыр къыщызыхьа Махуэ Билалрэ Рио-де Жанейрэ щекIуэкIа Олимпиадэм и лIыхъужьхэм ящыщ зы, Европэм щэнейрэ и чемпион Джэду Iэниуаррэ. Билал и лъэгуажьэр къеузырти, утыку кърагъэхьэн дохутырхэм дзыхь ящIакъым. Iэниуар Олимп джэгухэм иужькIэ блэкIа илъэсрэ ныкъуэм зыщIыпIи зэрыщымыбэнар икIи нэгъуэщI хьэлъагъым зэрыхыхьар щхьэусыгъуэ хуащIри, мы зэхьэзэхуэм хагъэхьакъым.
Апхуэдэу щыт пэтми, Красноярск кIуа адрей ди щIалищым Къэбэрдей-Балъкъэрым и щIыхьыр лъагэу яIэтащ. Абыхэм зы дыщэрэ дыжьын медалитIрэ зыIэрагъэхьащ.
Зэхьэзэхуэм и япэ махуэм утыку къихьащ Мусукаев Исмэхьил. Килограмм 61-м нэс зи хьэлъагъхэм я зэпеуэм абы хьэрхуэрэгъу къыщыхуэхъуаиплIри хигъащIэри, финалым нэсащ. КIэух зэIущIэм ди щIалэм къыщыпэщIэува, нэгъабэрей дунейпсо чемпионатым дыжьын медалыр къыщызыхьа, Рашидов Гаджимурад зымащIэкIэ нэхъ лъэщу къыщIэкIащ икIи 3:2-уэ къытекIуащ.
КъыкIэлъыкIуэ махуэм адыгэ щIалэхэм дагъэгуфIащ. ПэщIэдзэ зэIущIиплIми шэч къызытумыхьэн текIуэныгъэ къыщихьащ Европэм тIэунейрэ и чемпион Урыш Анзор. Абыхэм ящыщу щым хухаха зэманыр имыухыу 10:0-у и хьэрхуэрэгъухэм щефIэкIащ. Килограмм 92-м нэс зи хьэлъагъ- хэм я зэпеуэм щынэхъ лъэщ хъун папщIэ кIэух зэIущIэм ди щIалэм щыхигъэщIэн хуейт иужьрей Олимп джэгухэм щытекIуа Садулаев Абдулрашид. Анзор ар зэкIэ къехъулIакъым. Абы щхьэ-кIэ къэмынэу, и утыку итыкIэр апхуэдизу ягу ирихьати, «Иван Ярыгин» Гран-при зэхьэзэхуэм и бэнакIуэ нэхъыфIу къалъытащ икIи Красноярск крайм и губернаторым и саугъэт щхьэхуэр — сом мин 300-р — къыхуагъэфэщащ.
БэнакIуэхэм я сыт хуэдэ зэпеуэми пщIэ хэха щыхуащI нэхъ хьэлъэ дыдэхэм я зэпэщIэтыныгъэм. Абы щыпащтыхь Махуэ Билал Красноярск щекIуэкIа зэ-хьэзэхуэм къримыхьэлIа-ми, щIэблэ хъарзынэ зэри-Iэр наIуэ тщыхъуащ. СпортымкIэ дунейпсо классым и мастер Къущхьэ Мурадин нэхъапэми, 2015 гъэм, «Иван Ярыгин» Гран-при зэпеуэм щытекIуат икIи тегушхуэныгъэ ин хэлъу иджыри зэхьэзэхуэм хэтащ. Килограмми 125-м нэс зи хьэлъагъхэм я деж абы и хьэрхуэрэгъу псори щыхигъащIэри, финалым нэ-сащ. КIэух зэIущIэм къыщыпэщIэува шэшэн пелуан Хизриев Анзор адыгэ щIалэм къыпикIуэтыну зигъэхьэзыртэкъым. Уеблэмэ, 1:0-у ар япэ ищат. Арщхьэ-кIэ Мурадин и зэфIэкI псори зэхилъхэри, текIуэныгъэр зыIэригъэхьащ икIи «Иван Ярыгин» Гран-при зэхьэзэхуэм етIуанэу дыщэ медалыр къыщихьащ.
Мазищ дэкIмэ, Европэм и чемпионатыр Дагъыстэным щекIуэкIынущ. Абыи ди щIалэхэм ехъулIэныгъэ инхэр щаIэну дыщогугъ.
Жыласэ Заурбэч.
